Maradunk a sárga csekkek országa?
Az ügyfelek gyakran nem használják ki az összes, a számlacsomagjukban rendelkezésre álló ingyenes pénzfelvételi lehetőséget sem, így a nyilatkozathoz kötött, további ingyenes készpénzhez jutás nem jelent számukra kifejezett előnyt – tájékoztatta lapunkat Bába Ágnes, a K&H Bank lakossági üzletágért felelős vezérigazgató-helyettese.
Ügyfeleik közül egyébként eddig néhány tízezren regisztráltak a havi két ingyenes készpénzfelvételt biztosító programba. Tavaly december óta lehet nyilatkozni a számlavezető bankoknál arról, ha valaki élni szeretne a februártól életbe lépő, 150 000 forint erejéig havi két alkalommal ingyenes készpénzfelvétel lehetőségével. 

 „A hazai pénzintézetek szemléletformálással, új szolgáltatásokkal igyekeznek a pénzügyi kultúrát abba az irányba terelni, hogy Magyarország ne maradjon a 250 millió sárgacsekk országa. A forgalomban lévő készpénzállomány egyébként is folyamatosan növekszik, tavaly novemberben újabb csúcsot ért el. A túlzott készpénz használat nem biztonságos, a kezelése, pótlása költséges, a pénzüket ebben a formában tartó ügyfelek ráadásul kamatbevételtől esnek el.

Fontos lenne, hogy a készpénzforgalommal szemben az egyébként is lassan teret nyerő digitalizációt támogassuk a banki ügyek intézésében is, ami a hatékonyabb, gyorsabb és biztonságosabb pénzügyeket jelentené az ügyfeleknek. Az MNB tanulmányai szerint a készpénzes fizetések társadalmi költségét évente több, mint 100 milliárd forinttal lehetne csökkenteni, ha nagyobb teret nyernének a korszerű fizetési módok” – tette hozzá Bába Ágnes.